als_Latn dik_Latn tur_Latn
Sipas “Marca”-s, Real Madridi trembet nga Bayerni për Marco Reusin. Gazeta spanjolle ka ritheksuar se presidenti Florentino Perez ka një pakt me Hans-Joachim Watzken, në bazë të të cilit ky i fundit duhet ta lajmërojë numrin 1 të “Galaktikëve” për çdo ofertë që vjen për mesfushorin, por Reali nuk i beson Bayernit, sepse Reus ka një klauzolë 25 milionë euroshe. Kjo do të thotë se Dortmundi nuk mund të bëjë asgjë, nëse Bayerni paguan shumën dhe lojtari është dakord.
“Marca” shkruan se klubi madrilen ka dërguar një emisar në Gjermani, me misionin që të bindë Dortmundin dhe menaxherin e Reusit, Dirk Hebel, se Reali nuk e ka harruar lojtarin dhe se nuk i intereson fakti se ai ka pësuar shumë dëmtime.
Në fund, e përditshmja spanjolle shton se Bayerni e konsideron si hakmarrje transferimin e Reusit në Mynih, duke iu referuar mënyrës se si Toni Kroos u largua në Madrid verën e shkuar. “Marca”, gjithsesi, thekson se ndërmjet dy klubeve ka marrëdhënie të mira. Le ta quajmë një “luftë të ftohtë” …
als_Latn als_Latn als_Latn